| **Nayib Bukele** |
| --- |
|  |
| Najibas Bukelė 2019 m. |
| Visas vardas | Nayib Armando Bukele Ortez |
| Gimė | 1981 m. liepos 24 d. (42 metai)San Salvadoras, Salvadoras |
| Tėvai | Armando Bukele Kattán, Olga Ortez de Bukele |
| Sutuoktinis (-ė) | Gabriela Rodríguez de Bukele |
| Salvadoro prezidentas |
| Ėjo pareigas | 2019 –  |
| Ankstesnis | Salvador Sánchez Cerén |
|  |
| Veikla | verslininkas, politikas |
|  |
|  **Vikiteka** | Nayib Bukele |
| Parašas |
|  |

**Najibas Armandas Bukelė Ortesas** (*Nayib Armando Bukele Ortez*, g. 1981 m. liepos 24 d.) – Salvadoro politikas, verslininkas, šalies prezidentas (nuo 2019 m.).

Gimė palestiniečių kilmės imamo Armando Bukelės Katano šeimoje. Įstojo į Centrinės Amerikos universitetą studijuoti teisės, bet metęs studijas būdamas aštuoniolikos perėmė šeimos verslą. Vertėsi „Yamaha" gaminių prekyba, dirbo marketingo agentūroje. 2012 m. Najibas Bukelė išrinktas Nueva Kuskatlano meru, o 2015 m. – šalies sostinės San Salvadoro meru. Savo kadencijos metu ėmėsi miesto plėtros, naujinimo darbų. 2017 m. dėl vidinių nesutarimų N. Bukelė išmestas iš partijos – Farabundo Marti nacionalinio išsivadavimo fronto (FNML).

2017 m. N. Bukelė įsiteigė partiją „Naujos idėjos" (*Nuevas Ideas*) ir kaip jos kandidatas dalyvavo Salvadoro prezidento rinkimuose. Tuo metu šalyje pagrindinės politinės jėgos buvo kairioji FNML partija ir dešinioji ARENA. Teismui uždraudus N. Bukelei dalyvauti kaip „Naujų idėjų" kandidatui, jis dalyvavo su partija „Didysis nacionalinės vienybės aliansas" (GANA). Rinkimuose N. Bukelė surinko 53 % balsų ir laimėjo jau pirmajame ture.

Savo prezidentavimo pradžioje N. Bukelė susidūrė su dideliu parlamento pasipriešinimu, darė spaudimą parlamentui naudodamas šalies kariuomenę. 2021 m. jo partija „Naujos idėjos" rinkimuose laimėjo parlamentinę daugumą. Prezidentas didelį dėmesį skyrė su šalyje siautėjančiomis mafijos gaujomis. Salvadoras garsėjo kaip šalis, kurioje įvykdoma daugiausia žmogžudysčių pasaulyje. Nacionalinė civilinė policija ir kariuomenė buvo aprūpinta nauja ginkluote. Šalyje smarkiai sumažėjo žmogžudysčių rodikliai. Tiesa, oponentai kaltino N. Bukelę pagražinant statistiką bei slaptų susitarimų su pagrindinėmis gaujomis – *Mara Salvatrucha* ir *Barrio 18* – sudarymu. 2022 m. kovo 26 d. įvykus dideliam gaujų susirėmimui, kuriame nužudyti 62 žmonės, N. Bukelė paskelbė nepaprastąją padėtį, ėmėsi drastiškų metodų – įvedė į šalį kariuomenę, pradėjo masiškai suėminėti įtariamus gaujų narius, įsakė kalėjimuose neduoti jiems valgyti, įsivėlė į nesutarimus su žmogaus teisių organizacijomis. Prezidento nurodymu 2023 m. Tekolukoje atidarytas naujas kalėjimas, talpinantis 40 tūkst. nuteistųjų (vienas didžiausių pasaulyje). N. Bukelė kritikų kaltintas korupcija, galios telkimu. Savo valdymo metais bitkoiną paskelbė oficialia šalies valiuta.

N. Bukelė palaikė gerus santykius su JAV prezidentu Donaldu Trampu, bet prezidentas Džo Baidenas atsisakė susitikti su Bukele. 2021 m. N. Bukelė pakeitė apie trečdalį Aukščiausiojo Teismo teisėjų, o šie pakeitė konstitucijos nuostatą, jog prezidentas gali eiti daugiau, nei vieną kadenciją. N. Bukelė paskelbė kandidatuosiantis 2024 m. prezidento rinkimuose. Vėliau laikinai užleido pareigas Klaudijai Rodriges de Gevarai, kol Įstatymų leidybos asamblėja leis jam balotiruotis antrai kadencijai.

Nepaisant visų kaltinimų korupcija, autokratija ir žmogaus teisių pažeidimais, N. Bukelė išlaikė labai didelį populiarumą visuomenėje.

Šaltiniai
---------

1. ↑  „Nayib Bukele el Capitalista mas Popular de la Izquierda Salvadoreña"
2. ↑  „Former El Salvador President Denies Giving Perks to Gangs". *InSight Crime*
3. ↑  „El Salvador: Evidence of Serious Abuse in State of Emergency". *Human Rights Watch*
4. ↑  „El Salvador Becomes First Country to Adopt Bitcoin as National Currency". *The Wall Street Journal*.
5. ↑  „Biden Officials Turn Down Unannounced Visit with El Salvador Pres. Nayib Bukele". *NBC News*.
6. ↑  „El Salvador Court says Presidents can Serve Two Straight Terms". *Al Jazeera*
7. ↑  „El Salvador’s President Nayib Bukele granted leave to campaign for reelection". *Associated Press*.
8. ↑  „El Salvador’s Millennial President is a Man with One Vision: Power". *Los Angeles Times*.